
Forslag til ny intern budsjettfordelingsmodell ved Universitet i tromsø 

Innledning 

Som et ledd i kvalitetsreformen innen høgre utdanning vil det bli innført et nytt nasjonalt finansieringssystem for Universitets- og høgskolesektoren (UH-sektoren) fra og med 2003. 

Finansieringssystemet er ment å bidra til at intensjonene i kvalitetsreformen oppfylles. Formålet med systemet er, slik departementet beskriver det, som følger:

· Premiere kvalitet i utdanning og forskning 

· Stimulere til raskere omstilling av kapasitet for å tilpasse seg endringer i etterspørsel etter studietilbud og endringer i samfunnsmessige behov.

· Stimulere til utvikling av egne profilerte forskningsstrategier.

· Stimulere til tettere samarbeid med nærings- og samfunnsliv.

· Legge til rette for langsiktig kunnskapsutvikling og kunnskapsforvaltning.

· Ta distriktspolitiske hensyn 

Som en følge av innføringen av et nytt nasjonalt finansieringssystem, er det naturlig at Universitetet vurderer hvorvidt gjeldende interne budsjettfordelingsmodell bør endres. 

Styret behandlet dette spørsmålet i møte 7. juni (sak S82-02) og gjorde følgende vedtak:

1. Styret slutter seg til hovedprinsippene for det videre arbeidet med den nye interne budsjettfordelingsmodellen slik det fremgår av dette saksfremlegget med de merknader som fremkom under styrebehandlingen.


2. Styret ber universitetsdirektøren legge frem sak tidlig i høstsemesteret med konkret forslag til ny intern budsjettfordelingsmodell.

I ovennevnte sak vedtok styret følgende prinsipper for hvordan den nye av den nye interne budsjettfordelingsmodellen skal utformes:

· Gjennomsiktighet

· Forutsigbarhet

· Enkel å administrere

· Stabilitet i bevilgningen på kort sikt

· Rammebudsjettering og delegering av beslutningsmyndighet

I saksfremlegget i ovennevnte sak la universitetsdirektøren vekt på at den interne budsjettfordelingsmodellen må ses i sammenheng med kvalitetsreformen, og at insentivene (belønningsmekanismene) i modellen må være tilstrekkelig sterke til at fakultetene/fagmiljøene ønsker å innretter seg på en slik måte at målene for  kvalitetsreformen nås.  

Ønske om størst mulig bevilgning over statsbudsjettet tilsier at belønningssystemet i den interne budsjettfordelingsmodellen bør samsvare med belønningssystemet i det nasjonale finansieringssystemet. Dette fordi fakultetene og fagmiljøene da vil oppmuntres til å innrette seg på en måte som gir størst mulig budsjettmessig uttelling totalt sett for Universitetet.

Målet om størst mulig bevilgning over statsbudsjettet bør imidlertid også balanseres mot andre målsettinger for Universitetet. Det siktes her spesielt til ivaretakelse av prioriterte fagområder selv om disse gir liten uttelling i resultatkomponentene i det nye nasjonale finansieringssystemet. Dette gjelder spesielt enkelte satsingsområder som har liten studenttilgang og dermed lav vekttallsuttelling (vekttallsproduksjon den mest sentrale resultatkomponenten i det nasjonale finansieringssystemet). 

Ny intern budsjettfordelingsmodell

Innledning

Det nye nasjonale finansieringsssystemet er delt i tre hovedkomponenter:

· Undervisningsbevilgning

· Forskningsbevilgning

· Basisbevilgning

Oppsplittingen av bevilgningen i tre hovedkomponenter innebærer ikke at Universitetet vil motta tre ulike beløp over statsbudsjettet.  Tredelingen er en kategorisering av de ulike kriteriene som ligger til grunn for utregningen av bevilgningen over statsbudsjettet. I likhet med i år vil vi motta bevilgningen som ett beløp over post 50. 

Det foreslås at Universitetet i den interne fordelingsmodellen benytter samme inndeling i hovedkomponenter. 

Undervisningsbevilgning

Beregningen av undervisningsbevilgningen i det nasjonale finansieringssystemet er basert på to ulike kriterier:


· Vekttallsproduksjon (antall avlagte eksamener)

· Antall utvekslingsstudenter

Disse to resultatkomponentene har også vært benyttet i Universitetets interne fordelingsmodell de senere årene. 

Ny intern vekttallsmodell 

Generelt

Vekting av studier/fag i det nye nasjonale finansieringssystemet er noe forskjellig fra den vekting som Universitetet har brukt i den interne budsjettfordelingsmodellen de senere årene (jf vedlegg 4).

Begge modellene bygger imidlertid på en kategorisering av fag/studier basert på antatte kostnader ved fagene/studiene. 

Kostnadene ved fagene/studiene er vurderte ut fra to forhold:

· Undervisningsintensitet (student/lærer -forhold)

· Behov for utstyr og annen infrastruktur

F eks vil studier med klinikkundervisning som medisin og psykologi være mer kostnadskrevende  enn andre fordi undervisning i små grupper gir høyer kostnader per student. Praksisutplassering i disse fagene bidrar også til høyere studentkostnader. 

Realfag, farmasi og medisin er mer utstyrstunge enn samfunnsfag og humanistiske fag, og studentkostnaden vil derfor være høyere. Videre kommer at eksperimentelle fag har behov for tekniske stillinger som også bidrar til høyere gjennomsnittskostnader per student. I det nye nasjonale finansieringssystemet er en del av disse kostnadene også ment dekket gjennom basisbevilgningen og forskningsbevilgningen.

Departementet har ikke begrunnet kategorisering av fag nærmere, men sier at forskjeller i uttelling for de ulike fagområdene også må ses på som uttrykk for en politisk prioritering.

I motsetning til den gjeldende interne fordelingsmodell regnes imidlertid ikke vekttall avlagt av doktorgradsstudenter med i det nye nasjonale systemet
. Videre skal det i prinsippet heller ikke gis uttelling for vekttall avlagt på studier med ekstern finansiering. Da det fortsatt er noe mangelfull og ikke helt sammenliknbar rapporteringen fra universitetene når det gjelder graden av ekstern finansiering på de ulike studiene, ser det ut til at departementet foreløpig ikke vil skille mellom eksternt finansierte og ordinære vekttall ved fordeling av bevilgningen.  Det vil si at det også gis uttelling for vekttall avlagte på studier med ekstern finansiering ved fordeling i 2003 (det vil i hovedsak si videreutdanningsstudier).

I forhold til gjeldende interne fordelingsmodell gis det betydelig høyere uttelling for vekttallsproduksjon totalt sett i det nye nasjonale finansieringssystemet. For 2002 ble det satt av ca 50 mill til fordeling etter vekttallsproduksjon internt, mens vekttallskomponenten i det nye nasjonale finansieringssystemet ville utgjort utgjort ca 130 mill. 

Det foreslås at Universitetet i den nye interne budsjettfordelingsmodellen benytter den samme kategorisering og vekting av fag/studier som i det nasjonal finaniseringssystemet, men at prisene/uttellingen per avlagte 20-vekttallsenhet (heltidsekvivalent) reduseres til 75% av de priser som benyttes i det nasjonale systemet. Ved å benytte samme kategorisering og vekting av fag som i det nasjonale finansieringssystemet, legger vi til grunn den faktiske relative uttelling internt som Universitetet får fra departementet for avlagte eksamener (vekttallsproduksjon) ved de ulike fagene/studiene. Det konkrete forslaget til priser for avlagte 20- vekttallsenheter for de ulike typene fag i den nye interne fordelingsmodellen fremgår av tabellen nedenfor (jf også vedlegg 1).

Begrunnelsen for å redusere de interne prisene per avlagt 20-vekttallsenhet til 75% av hva som gis i det nasjonale finansieringssystemet er flere:

· Redusere svingningene i bevilgningene til fakultetene fra et år til et annet. Den prosentvise endringene i vekttallsproduksjonen for det enkelte fakultetet/enhet vil være større enn for Universitetet som helhet. Ved å redusere prisene per avlagte 20-vekttallsenhet blir bevilgningen mer stabil.


· Kostnader knyttet til endringer i studenttall og dermed vekttallsproduksjon belastes ikke bare det fakultet som studentene er knyttet til. Utgifter til sentral IT-infrastruktur, bibliotektjenester, fellesadministrative tjenester og andre fellesutgifter dekkes av andre budsjettenheter. Dette tilsier at ikke hele tildelingen per 20-vektallsenhet (student) bør tilfalle fakultetet/enheten. 


· Basisbevilgningen i den interne modellen blir større enn i det nasjonale finansieringssystemet. Dette gir større rom for politisk styring (det vil si mindre resultatavhengig del). 

Selv om de interne prisene er redusert i forhold til det nasjonale finansieringssystemet, mener likevel universitetsdirektøren at insentivene i den nye interne vekttallsmodellen er sterke nok til at fakultetene/enhetene i tilstrekkelig grad vil oppmuntres til tilpasning og utvikling av studietilbud i tråd med studentenes etterspørsel og samfunnet behov.

Ved å benytte de prisene som er foreslått i tabellen under, ville vekttallsuttellingen i 2002 ha vært ca 100 mill. Dette er 50 mill mer enn det som faktiske ble fordelt etter vekttalllsprdoduksjon i 2002 i etter gjeldende interne fordelingsmodell. Selv om vekttallsprisene internt er foreslått redusert med 25% i forhold til den nasjonale finansieringsmodellen, vil altså vektallsuttellingen i den nye interne modellen være betydelig høyere enn i gjeldende interne modell (jf vedlegg 4).

Merk at departementet antar at de vekttallsprisene som de opererer med (se tabell under) utgjør 40% av fullkostnaden per student innenfor de ulike studiene/fagene. I den grad departementet ønsker å fullfinansiere et studium legges resten av tildelingen (60%) inn basisbevilgningen. Se nærmere omtale under avsnittet om basisbevilgningen.

Det er viktig å merke seg følgende effekter på bevilgningen til fakultetene/enhetene når den nye interne fordelingsmodellen er etablert:

· Dersom vekttallsproduksjonen ved et fakultet/enhet går ned, vil reduksjonen i bevilgningen bli større jo høyere prisen per vekttall er.


· Dersom vektallsproduksjonen ved et fakultet/enhet øker, vil økningen i bevilgningen bli større jo høyere prisen per vekttall er. 

	
	
	
	Tildeling per 20-vekttallsenhet

	Kategorier
	Studium
	Vekt
	Nytt nasjonalt finansiserings system
	Ny intern budsjettfordelings modell - forslag

	Kategori A
	Profesjonsstudiet i medisin og odontologi.
	4
	96 000
	72 000

	Kategori B
	Profesjonsstudiet i psykologi
Farmasistudiet 
	3
	72 000
	54 000

	Kategori C
	Realfag (hovedfag/mastergrad) 
Fiskerikandidatstudiet.
	2
	48 000
	36 000

	Kategori D
	Humanistiske og samfunnsvitenskapelige fag hovedfag/mastergrad. 

Sivilingeniørstudiet. 
Juss profesjonsstudiet (2-4. avd). 
Helsefag hovedfag
Master in international fisheries management.
	1,5
	36 000
	27 000

	Kategori E
	Realfag lavere grad/bachelor.
Praktisk pedagogisk utdanning.
	1,25
	30 000
	22 500

	Kategori F
	Humanistiske og samfunnsvitenskapelige fag lavere grad/bachelor
Medisin grunnfag, 
Psykologi  (grunn- og mellomfag)

Juss 1. avdeling. 
Ex.phil. og ex.fac.

Diverse videreutdanninger.
	1
	24 000
	18 000


Videreutdanningsstudier

I den interne fordelingsmodellen Universitetet har benyttet de senere årene, har det vært gitt ekstra vekttallsuttelling for videreutdanningstilbud som er skreddersydd for samfunns- og næringsliv (egen pott til fordeling). Dette for å  oppmuntre til økt aktivitet innenfor dette feltet. Dette  var ikke ment å være en permanent ordning, men først og fremt et midlertidig tiltak for å øke innsatsen innenfor videreutdanningsfeltet. 

I forslaget til ny intern fordelingsmodell legges det opp til at videreutdanningstilbud (uavhengig av finansieringskilde), behandles likt med andre typer studier ved fordeling av vekttallsmidler. Det vil si at eksternt finansierte vekttall inntil videre gis samme uttelling som ordinære vekttall

Når det gjelder de videreutdanningsstudiene som tidligere har fått uttelling fra den spesielle vekttallspotten, betyr dette relativt sett en nedgang i tildelingen per vekttall i forhold til andre studier. Men dette skyldes først og fremst at vekttallsprisen vil øke for de andre studiene. Den faktiske uttelling per 20-vekttallsenhet for videreutdanningstudiene var ved inneværende års fordelingen totalt 26 000 kr. I forslaget til ny intern fordelingsmodellen vil de fleste videreutdanningsstudiene falle inn under kategori F som der prisen er 18 000 kr per 20- vekttallsenhet. 

I tillegg til at ordningen med spesielle vekttallsmidler (insentivmidler) for videreutdanning var ment som et midlertidig tiltak, er begrunnelsen for å foreslå den spesielle vekttallspotten for videreutdanning fjernet, at det etter hvert viser seg vanskelig å skille mellom de studier som skal få del i disse midlene og de som faller utenfor ordningen. 

Studentutveksling

Det foreslås at Universitetet internt benytter samme kriterier for uttelling for studentutveksling som i den nasjonale finansieringssystemet. Det vil si at det tildeles 5 000 per inn- og utreisende student. Det stilles krav om 3 måneders utvekslingsopphold for å komme inn under ordningen. Dersom den nye nasjonale modellen hadde vært innført i 2002, ville Universitetet fått tildelt ca 1,1 mill knyttet til studentutveksling. Totalt sett utgjør altså dette en marginal del av totalbudsjettet til Universitetet.

Forskningsbevilgning 

I det nye nasjonale finansieringssystemet er forskningsbevilgningen delt i to:

1. Resultatbasert forskningsbevilgning

2. Strategisk forskningsbevilgning

Det foreslås en tilsvarende inndeling i Universitetets nye interne fordelingsmodell.

Resultatbasert forskningsbevilgning

Generelt

Den resultatbaserte forskningsbevilgningen i det nye nasjonale finansieringssystemet innebærer at universitetene konkurrerer mot hverandre om uttelling etter relativ resultatoppnåelse. Departementet setter av et bestemt beløp som fordeles mellom universitetene på bakgrunn av de ulike resultatindikatorene (kvantitative indikatorer, se tabellen under). Det betyr at det enkelte universitetets resultatuttelling ikke bare avhenger av egne resultater, men også av hvilke resultater de andre universitetene oppnår. Pris/uttelling per resultatenhet (f eks per doktorgradskandidat) vil derfor variere noe fra år til år.  For å unngå tilfeldige utslag og store endringer i budsjettnivå, vil resultater fra de tre siste årene (gjennomsnitt) legges til grunn for beregningene i det nye nasjonale finansieringssystemet.

Det foreslås at Universitetet i den nye interne budsjettfordelingsmodellen benytter de samme resultatindikatorene som i det nasjonale finansieringssystemet med unntak av førstestillingskomponenten. For å sikre størst mulig forutsigbarhet i budsjettsammenheng internt, foreslås det imidlertid at det benyttes faste priser for de ulike indikatorene i den resultatbaserte forskningsbevilgningen i den nye interne fordelingsmodellen. 

Tabellen under viser hvor stor andel av den totale resultatbaserte forskningsbevilgningen som settes av til fordeling etter ulike indikatorer i det nye nasjonale finansieringssystemet (jfr kolonne A). F eks fordeles 30% av bevilgningen mellom universitetene på bakgrunn antall doktorgradskandidater, mens 40% fordeles på bakgrunn av antall førstestillinger. Kolonne B i tabellen under viser uttellingen dersom modellen hadde vært lagt til grunn ved fordelingen av statsbudsjettet i 2002. Kolonne C viser forslaget til faste priser/uttelling i den nye interne fordelingsmodellen.

Som det fremgår av tabellen under, foreslås det at prisene i den interne fordelingsmodellen ligger noe under den uttelling som ville vært gitt i det nasjonale finansieringssystemet, dersom dette systemet hadde vært lagt til grunn for fordelingen mellom universitetene i 2002. 

Grunnen til at prisene foreslås satt noe lavere enn i det nasjonale finansieringssystemet er at vi da vil ha en viss sikkerhetsmargin i forhold til at uttellingen i det nasjonale systemet vil reduseres noe i årene fremover. Videre kommer at resultatbevilgningen i den interne fordelingsmodellen vil bli lavere, og at de årlige svingningene i bevilgningen til fakultetene mindre.

Til tross for at prisene internt foreslås satt noe lavere enn i det nye nasjonale finansieringssystemet, er at uttellingen er betydelig høyere enn i gjeldende interne fordelingsmodell. Ved den interne fordelingen for 2002 ble det fordelt 11, 3 mill mellom fakultetene/enhetene etter forskningsbaserte  resultatindikatorer (jf vedlegg 5). Dersom forslaget til ny intern fordelingsmodell hadde vært lagt til grunn for fordelingen for inneværende år, ville 32 mill blitt fordelt etter resultatindikatorer for forskning (jf vedlegg 2).

	Resultatindikatorer i forskningsbevilgningen

	
	Nytt nasjonalt finansieringssystem
	Ny intern budsjettfordelingsmodell - forslag

	
	A
	B
	C

	
	Vekt

universiteter
	Uttelling 2002
	Uttelling – faste priser

	Doktorgradskandidater
	0,3
	340 000 kr
	300 000 kr

	Hovedfags-, master-, og profesjonskandidater
	0,1
	13 000 kr
	10 000 kr

	EU-tildeling
	0,03
	0,20 kr 
	0,15 kr 

	NFR-tildeling
	0,17
	0,21 kr
	0,15 kr 

	Førstestillinger (professor, førsteamanuensis, førstelektor)
	0,4
	88 000 kr
	0 kr


I det følgende gis det en nærmere omtale av de ulike resultatindikatorene.

Doktorgradskandidater

I gjeldende interne fordelingsmodell gis det 20 000 kr og 30 000 kr henholdsvis per kvinnelige og mannlige doktorgradskandidat. Dette har vært en videreføring av den tildeling som har vært gitt fra departementet for slike kandidater. I den nasjonale fordelingsmodellen som vi har hatt de senere årene har det vært krav om at disse kandidatmidlene skal kanaliseres direkte til  det fagmiljø som kandidaten har vært knyttet til.  I det nye nasjonale finansieringssystemet gjelder ikke dette kravet lenger. 

Som det fremgår av tabellen over foreslås det at fakultetet/enheten i den nye interne fordelingsmodellen tildeles 300 000 per doktorgradskandidat
. I likhet med det nasjonale finansieringssystemet foreslås det at tildelingen baseres på gjennomsnittet av de tre siste årene. 

F eks vil tildelingen for 2003 baseres på gjennomsnittlig kandidatproduksjon for årene 1999, 2000 og 2001. Dette for å unngå for store svingninger i tildelingen fra år til år.

Økningen i uttelling for doktorgradskandidater i forslaget til ny intern fordelingsmodell er stor, og gjenspeiler den økte betydning doktorgradsproduksjon har fått i bevilgningssammenheng gjennom det nye nasjonale finansieringssystemet. Merk imidlertid at i motsetning til den modell for fordeling av vekttallsmidler som Universitetet har benyttet internt til nå, gis det i fremtiden ikke lenger uttelling for vekttall avlagt av doktorgradsstudenter. Det betyr at hele uttellingen for doktorgradsstudentene kommer i form av kandidatmidler. Dette gir sterke økonomiske insentiver til å få doktogradstudentene til å fullføre studiene. 

Hovedfags-, profesjons-, og masterkandidater

I gjeldende interne fordelingsmodell gis det 10 000 kr per hovedfagskandidat innenfor de fritt organiserte studiene. Dette er samme uttelling som har vært gitt i det nasjonale finansieringssystemet til nå. Bakgrunnen for at slike midler kun har vært gitt til de fritt organiserte studiene er at gjennomstrømningen har vært lavere her enn innenfor profesjonsstudier/fast organiserte studier, og tildelingen av slike kandidatmidler har derfor vært ment å stimulere til økt gjennomstrømning.

I den nye interne fordelingsmodellen foreslås det at det gis 10 000 kr per uteksaminert hovedfagskandidat, mastergradskandidat og profesjonskandidat. At tildelingen internt nå også foreslås å  omfatte mastergradskandidater og profesjonskandidater
 er i tråd med tildelingskriteriene i det nye nasjonale finansieringssystemet.  Tildelingen baserer seg på gjennomsnittlig kandidatproduksjon de tre siste årene.

EU- og NFR- midler

I det nasjonale finansieringssystemet har det til nå ikke vært gitt uttelling i forhold til andelen ekstern finansiering. I Universitetets interne fordelingsmodell har det imidlertid vært benyttet et slikt fordelingskriterium i mange år. Universitetet har satt av midler til to ulike formål:

· Resultatbelønning – belønning til gode fagmiljøer.

· Tilskudd for dekning av 4. året i doktorgradsstudiet for NFR-stipendiater og tilsvarende

Det har i mange år vært satt av midler ved budsjettfordelingen for å belønne gode forskningsmiljøer. Å skaffe ekstern finansiering i konkurranse med de andre øvrige institusjonene anses som et kvalitetstegn. Ved budsjettfordelingen for 2002 ble det satt av 3,5 mill til fordeling mellom fakultetene etter antall eksternt finansierte stipendiater og postdoktorer. 

NFR finansierer kun 3 år av doktorgradsstudiet, det vil si teoridelen. Det 4. året, praksisdelen, gis det ikke finansiering for. Begrunnelsen er at doktorgradsstipendiatene det 4. året utfører et arbeid som gir en merverdi for universitetet, og at det derfor er rimelig universitetet selv dekker utgiftene til dette året. En del fagmiljøer mener imidlertid at stipendiatene i praksisåret i liten grad erstatter annen arbeidskraft, og at de derfor medfører en merutgift for fakultetet/fagmiljøet. Universitetet har de senere årene på denne bakgrunn, satt av midler internt til fordeling etter antall NFR-stipendiater og andre stipendiater som har tilsettingskontrakt for 4 år, men ekstern finansiering i 3 år. For inneværende år ble det fordelt 4,5 mill til dette formålet. 

Selv om det her fordeles midler til to ulike formål, har fordelingskriteriene vært veldig like, det vil si en fordeling etter antall eksternt finansierte stipendiater/postdoktorer. 

I det nye nasjonale finansieringssystemet gis det nå uttelling på bakgrunn av størrelsen på tildelingene fra NFR og EU. Dersom det nye finansieringssystemet hadde vært benyttet ved fordelingen internt for 2002, ville det vært gitt 20 øre over statsbudsjettet for hver krone tildelt fra NFR og EU. Til sammen ville dette utgjort ca 17 mill. Av disse utgjør tildelingen basert på NFR-tildeling ca 15 mill.

I motsetning til den interne fordelingsmodellen vi har benyttet til nå, baserer tildelingen i det nye nasjonale finansieringssystemet seg på regnskapsførte beløp, og ikke på tallet på stipendiater/postdoktorer, og det omfatter kun midler fra NFR og EU. Dersom vi benytter prinsippene i det nye finansieringssystemet i vår interne fordelingsmodell, innebærer dette altså at det ikke gis uttelling for midler fra andre kilder enn NFR og EU. Dette kan synes urimelig. Imidlertid er det slik at NFR-midler har et bredere nedslagsfelt blant fagmiljøene enn andre finansieringskilder. Dette fordi NFR fordeler midler til alle fagområder. Midler fra andre eksterne kilder er mer fagområdespesifikke, og det er ingen reelle konkurranse mellom fakultetene/fagområdene om disse. Dette gjelder særlig midler til medisinsk og naturvitenskapelig forskning som går til henholdsvis Med.fak. og Mat.nat.fak./NFH. At størstedelen av de eksterne midlene som ikke kommer fra NFR, går til de ovennevnte fagmiljøene innebærer nødvendigvis ikke at grunnforskningsmiljøene der objektivt sett er bedre enn ved de andre fakultetene, men at ”markedet” for oppdrags-/bidragsforskning og dermed muligheten til å skaffe ekstern finansiering, er større for disse fagområdene. Når det gjelder NFR som finansieringskilde, konkurrerer fagmiljøene ved UiTø i større grad på like vilkår, selv om også en del av midlene som NFR fordeler er bundet til ulike satsingsområder. 

Dersom en benytter fordelingskriteriene i det nye nasjonale systemet, vil dette forenkle det administrative arbeidet i fordelingsprosessen både sentralt og ved fakultetene. Dette fordi det blant annet er nødvendig med betydelig manuell kontroll for å finne det antall stipendiater/postdoktorer som skal telle med. Videre vil det gi større forutsigbarhet ved at fordelingen av disse midlene mellom fakultetene vil være kjent på et tidligere tidspunkt (når data rapporteres til DBH i mars).

Å benytte modellen i det nye finansieringssystemet internt gjør også at det 4. året for NFR stipendiater gis en relativt god finansiering (jf vedlegg 6). Videre viser beregninger at den prosentvise fordelingen av midler mellom fakultetene/enhetene vil være omtrent den samme over tid for de fleste fakulteter/enheter uavhengig av om en bruker kriteriene i den interne fordelingsmodellen som har vært brukt til nå eller kriteriene i det nye finansieringssystemet. NFH ville imidlertid fått en høyere andel av midlene, mens Mat.-nat.fak. får en noe lavere andel dersom kriteriene i det nye finansieringssystemet hadde vært benyttet ved den interne fordelingen for 2002.

Universitetsdirektøren foreslår at det i det nye interne finansieringssystemet benyttes samme kriterier for fordeling som i det nye nasjonale finansieringssystemet, det vil si at fordelingen av midlene baserer seg på regnskapsførte midler fra EU og NFR. Hovedbegrunnelsen for å endre tildelingskriteriene i forhold til gjeldende interne fordelingsmodell kan oppsummeres slik:

· Tilpasning tildeling internt til  den tildeling Universitetet faktisk får fra departementet.

· Krever mindre administrative ressursbruk og gir større forutsigbarhet. 

· Den relative fordelingen mellom fakultetene påvirkes ikke vesentlig av endring i kriteriene.

Av samme grunn som for de andre resultatindikatorene foreslås det gitt noe lavere uttelling internt enn i det nye nasjonale finansieringssystemet, det vil si 15 øre per krone som tildeles fra EU og NFR. I likhet med de andre resultatindikatorene for forskning baserer beregningene seg på gjennomsnittet av de tre siste årene.

Førstestillinger

I det nasjonale systemet innføres nå antall førstestillinger (professorer, førsteamanuenser og førstelektorer
) som et fordelingskriterium. På nasjonalt nivå  vil denne indikatoren spesielt synliggjøre forskjeller i omfanget av forskning og forskningskompetanse mellom universiteter og vitenskapelig høgskoler på den ene side og statlige høgskoler på den annen side. 

Internt ved Universitetet er det ved tilsetting i faste vitenskapelige stillinger som hovedregel forutsetning om kompetanse på førsteamanuensis-/professornivå. Størrelsen på den vitenskapelige staben ved de ulike fagmiljø og fakulteter gjenspeiler historiske tildelinger av stillingshjemler og budsjettmidler. Etter universitetsdirektørens vurdering kan det da virke noe urimelig å tildele mest resultatmidler til de fagmiljøene som historisk sett har blitt tildelt flest ressurser/stillinger, uten noen annen begrunnelse enn at de i utgangspunktet har fått størst ressurstildeling. 

I det nasjonale finansieringssystemet kan en slik indikator forsvares ut fra ønske om å synliggjøre forskjeller i forskningsomfang mellom universiteter og statlige høgskoler. I en intern fordelingsmodell ved Universitetet der det som hovedregel forutsettes førstestillingskompetanse ved tilsetting i alle faste vitenskapelige stillinger, er det etter universitetsdirektørens syn ikke hensiktsmessig å gi resultatuttelling etter at midler til stillingen allerede er tildelt. Stillinger er i realiteten en innsatsfaktor i forskningen og ikke et resultat av forskningen. I tillegg kommer at lønnsandelen ved Universitetet totalt sett er for høy i forhold til disponible midler til annen drift og investeringer. Dette tilsier at det ikke bør oppmuntres til økt bemanning ved at det gis belønningsmidler for tilsetting. 

Universitetsdirektøren foreslår derfor at førstestillinger ikke tas inn som resultatindikator i den nye interne budsjettfordelingsmodellen. Dette innebærer at basisbevilgningen til fakultetene/enhetene i den interne fordelingsmodellen blir tilsvarende større. 

I departementet arbeides det videre med en publiseringsindikator som ønskes innført i den resultatbaserte forskningsbevilgningen i det nye nasjonale finansieringssystemet. Det gjenstår fortsatt en del metodiske problemer på dette området. Når publiseringsindikatoren på et senere tidspunkt innføres, vil sannsynligvis størrelsen på førstestillingskomponenten i det nasjonale fordelingssystemet reduseres. 

Strategisk forskningsbevilgning

Når det gjelder den strategiske forskingsbevilgningen, framgår det av St.meld. nr. 27 om kvalitetsreformen at bevilgningen til den enkelte institusjon vil ha sammenheng med vurdering av forskingskvalitet, blant annet på grunnlag av resultater fra evalueringer, nasjonale faglige prioriteringer og institusjonenes forskningsstrategier.
Den strategiske forskningsbevilgningen består av følgende komponenter. 

· Rekrutteringsstillinger (stipendiat- og postdoktorstillinger)

· Vitenskapelig utstyr

· Øvrige strategiske forskningsmidler

Rekrutteringsstillinger

I den strategiske forskningsbevilgningen er det lagt opp til å synliggjøre ressursinnsatsen knyttet til rekrutteringsstillinger ved universitetene. Dette omfatter stillinger som tidligere er tildelt over rekrutteringsstipendprogrammet, samt stillinger som er opprettet over institusjonenes grunnbudsjetter
. Fordi hensikten er å synliggjøre faktisk ressursinnsats knyttet til rekrutteringsstillingene er stillingene lagt inn med de nye tildelingssatsene per stilling som ble brukt ved tildeling i forbindelse med revidert nasjonalbudsjett i 2001 og ved ordinær tildeling over statsbudsjettet for 2002.  

Satsene for nye stillinger er: 

· Stipendiater 484 000

· Postdoktorer 562 000

Tabellene nedenfor viser hvor mange stipendiat- og postdoktorstillinger som ligger til grunn for departementets beregning av den strategiske forskningsbevilgningen :
	
	Stipendiater
	Postdoktor
	Beløp

	Universitetet i Oslo
	460
	85
	270 410 000

	Universitetet i Bergen
	261
	43
	150 490 000

	NTNU
	284
	45
	162 746 000

	Universitetet i Tromsø
	153
	22
	86 416 000


I følge tabellen over har Universitetet i Tromsø blitt tildelt 153 stipendiatstillinger siden opprettelsen. Av disse er 110 knyttet til rekrutteringsstipendprogrammet. Mens 43 ble opprette under det tidligere stillingshjemmelssystemet som formelt ble avskaffet i 1998, men som allerede tidlig på 1990-tallet i praksis opphørte. Fra og med 1997 gikk Universitetet bort fra et stillingsbasert internt fordelingssystem til rammebudsjettering. Budsjettmidler til de 43 stipendiatstillingene er derfor nå innbakt i grunnbevilgningene til budsjettenhetene. 

Når det gjelder de 110 stipendiatstillingene  og de 22 postdoktorstillingene som er knyttet til rekrutteringsstipendiatprogrammet inngår disse i en sentral ”pool” der stillinger refordeles  mellom fakultetene/enhetene i Universitetstyret når finansieringsperioden for stillingen har utløpt. Dette har de senere årene vært et sentralt forskningsstrategisk styringsredskap for Universitetsstyret. 

Satsene på 484 000 og 562 000 for henholdsvis stipendiat- og postdoktorstillinger ble brukt ved tildelingen av nye stillinger i revidert nasjonalbudsjett i 2001, og ved tildeling av nye stillinger over statsbudsjettet i 2002. Stillingene som har blitt fordelt tidligere har blitt fordelt med satser som har ligget betydelig lavere enn dette (om lag 100 000 lavere i 2000/2001). Årsaken til økning er at universitetene har fått aksept hos departementet for at tidligere satser på langt nær har dekket de reelle kostnadene (inkludert indirekte kostnader/dekningsbidrag) ved disse stillingene. At departementet har brukt  den nye satsen også i beregningen for stillinger som har blitt tildelt tidligere, betyr altså ikke at Universitetet reelt sett har fått tildelt disse midlene, men at forskningsbevilgningen teknisk sett blir større og basisbevilgningen tilsvarende mindre i den nasjonale finansieringsmodellen. 

Det forventes en økning i tildelingen innenfor rekrutteringsstipendprogrammet i årene fremover som et ledd i den bebudede forskningssatsingen. 

Universitetsdirektøren foreslår ingen endringer i gjeldene interne praksis for fordeling og finansiering av stipendiat- og postdoktorstillinger ved Universitetet. Det vil si at stipendiat- og postdoktorstillingene tilknyttet rekrutteringsstipendprogrammet refordeles internt etter henholdsvis 4,5 år og 3 år av universitetsstyret. Videre tas det hensyn til lønnsnivå og type fag ved fordeling av lønns- og driftsmidler til stillingene.

Vitenskapelig utstyr

I den grad det gis øremerkede midler til vitenskapelig utstyr over statsbudsjettet, kan dette enten nøkkelfordeles mellom enhetene eller settes av til spesielle formål. Hvordan midlene fordeles må vurderes i den konkrete fordelingssammenheng. 

Strategiske forskningsmidler – øremerket fra departementet 

Midler knyttet til denne komponenten skal etter intensjonen fordeles mellom universitetene etter forskningskvalitet, basert blant annet på resultatet av evalueringer. Videre skal tilpasning til nasjonale prioriteringer og institusjonenes egne forskningsstrategier tillegges vekt ved fordeling av midlene. Midlene skal gis fra en 1 til 5 års periode. 

I budsjettdokumentet for 2003 ble universitetene i denne sammenheng bedt om å nominere inntil 5 anerkjente eller lovende fagmiljøer samt beskrive institusjonens tilpasning til nasjonale prioriteringer og eget planverk for forskning og utvikling (FOU). UiTø nominerte de fire søknadene om senter for fremragende forskning (SFF). Videre ble FUGE-satsingen omtalt spesielt under avsnittet om tilpasning til nasjonale forskningsstrategier. 

I statsbudsjettet for 2002 ble Universitetet tildelt 5,1 mill i strategiske forskingsmidler. Midlene var øremerket professorat innenfor torskavl, forskerlinje i medisin og de fire tematiske satsingsområdene i forskningsmeldinga og/eller FUGE. 

Fordelingen av disse midlene er ikke en del av en teknisk fordelingsmodell, men må baseres på direkte vedtak i styret og de føringer som gis av departementet. Hvilke prosesser som skal foregå internt før en kommer frem til slike vedtak i fremtiden er det imidlertid ikke tatt stilling til ennå. 

Andre strategiske forskningsmidler – interne avsetninger

I gjeldende interne fordelingsmodell har Universitet satt av penger til fordeling til følgende formål:

· Internasjonale symposier – 0,8 mill 

· Støtte til utenlandsopphold for stipendiater – 1 mill 

· Overgangsstipend og frikjøp av forskere – 2, 2 mill

Beløpene angir tildelingen til disse formålene internt i 2002. 

Disse avsetningene er ikke øremerket fra departementet, og midlene tas derfor av basisbevilgningen til Universitetet. Dersom disse midlene skal videreføres i den nye interne fordelingsmodellen, bør de inngå i den strategiske forskningsbevilgningen.

Med unntak av internasjonale symposier har disse midlene blitt fordelt i det sentrale. forskningsutvalget. Midler til internasjonale symposier har til nå vært fordelt i universitetsstyret, men det er nå bestemt at også disse skal fordeles av forskningsutvalget for fremtiden.

Spørsmålet er om det er hensiktsmessig å ha slike midler til fordeling sentralt. Dette særlig med tanke på at Universitetet i utgangspunktet har et rammebudsjetteringssystem internt med stor grad av desentralisert beslutningsmyndighet. Begrunnelsen for å sette av midler sentralt til fordeling til bestemte formål, må i så fall være at fakultetene ikke i tilstrekkelig grad vil prioritere midler til den type formål i de interne budsjettfordelingene i forhold til universitetsstyrets ønsker. Dersom en fjerner disse sentrale pottene, vil basisbevilgningen til fakultetene/enhetene øke tilsvarende og de vil da står fritt til å disponere midlene til de formål de selv ønsker.

Når det gjelder midler til overgangsstipend og frikjøp av forskere, foreslås det at denne ordningen videreføres. Det samme gjelder midler til utenlandsopphold for stipendiater, da denne ordningen først ble innført i 2002, og bør prøves ut noen år før den evalueres. Når det gjelder internasjonale symposier er universitetsdirektøren i tvil om det er hensiktsmessig med en slik sentral pott, eller om det i sin helhet bør overlates til fakultetene/enhetene å prioritere internasjonale symposier innenfor egne budsjettrammer. Universitetsdirektøren avventer tilbakemeldinger fra fakultetene/enhetene.

Basisbevilgning

Rent teknisk vil basisbevilgningen ved innføring av modellen være lik samlet bevilgningen i 2002 (korrigert for eventuelle tekniske forhold) med fradrag for undervisningsbevilgningen og forskningsbevilning. 

Basiskomponenten bevilges i utgangspunktet som en ramme uten nærmere spesifikasjon Basisbevilgningen skal dekke den delen av utgiftene til undervisning og forskning som ikke dekkes gjennom den resultatbaserte delene av modellen. Videre skal basisbevilgningen dekke utgifter til bygningsmessig infrastruktur, bibliotektjenester, museumsvirkosmhet og administrasjon for øvrig. For enkelte enheter vil basisbevilgningen utgjøre hele eller størstedelen av bevilgningen. Dette gjelder f eks sentraladministrasjonen og Universitetsbiblioteket.

Gjennom basisbevilgningen skal spesielle oppgaver og universitets- og fagpolitske prioriteringer kunne ivaretas. Basisbevilgningens prosentvise andel av totalbevilgningen til fakultetene/enhetene vil derfor variere.  Midler til nye oppgaver og aktiviteter som ikke kan knyttes til de andre to komponentene i modellen, vil bli lagt inn i basisbevilgningen. 

Måltallet for antall registrerte studenter vil ikke lenger være en bevilgningsparameter i det nye finansieringssystemet, og Universitetet vil ikke lenger få budsjettkutt som følge av endringer i studentmåltall. Dersom Universitetet får et generelt kutt i budsjettrammen, vil dette knyttes til resultatkravet målt i antall avlagte 20-vekttallsenheter og tas ut som kutt i basisbevilgningen.

Når det gjelder studier som øker studenttallet og som tidligere har fått fullfinansiering fra departementet (farmasi og medisin) vil det i den nasjonale modellen forutsettes at 40% av kostnadene ved økt opptak (større kull) dekkes gjennom økt vekttallsproduksjon (jfr omtalen under avsnittet om undervisningsfinansiering), mens 60% av antatt totalkostnad per 20-vekttallsenhet (heltidsekvivalent) kommer som direkte tilskudd til basisbevilgning.  For medisinstudier gir dette et tilskudd i basisbevilgningen på 144 000 per student ved økning i kullstørrelsen, og tilsvarende 108 000 per farmasistudent En del kostnader knyttet til studenter og aktivitetsnivå belastes ikke det fakultet studenten er knyttet til, men andre enheter ved Universitetet. Dette gjelder f eks kostnader ved IT-infrastruktur, bibliotektjenester, fellesadministrative tjenester etc. Av denne grunn er det rimelig at ikke hele tildelingen knyttet til økt studentopptak legges inn i basisbevilgningen til det fakultet som studenten er knyttet til. Hvor mye de ovennevnte satsene skal avkortes tas det ikke stilling til her. 

Utgangsposisjonen

Ved den interne budsjettfordelingen for 2003 vil det bli tatt utgangspunkt i fordelingen for 2002. Utgangsposisjonen er altså 2002. Beregnet undervisningsbevilgning i 2002 baserer seg på resultatdata (vekttallsproduksjon og studentutvekslingstall) for 2000, mens beregnet resultatbevilgning for forskning i utgangsåret baserer seg på resultatdata for årene 2000, 1999 og 1998 (gjennomsnitt). 

Etter et undervisnings- og forskningsbevilgningen er beregnet for 2002 etter ny modell, vil basisbevilgningen bli satt slik at summen av undervisnings-, forsknings- og basisbevilgningen er lik de ulike fakultetenes tildelinger i 2002 (med eventuelle tekniske korrigeringer). Endringene i tildelingen til fakultetene fra 2002 til 2003 vil da avhenge av utviklingen av resultatindikatorene for undervisning og forskning samt styrevedtak om fordeling av den strategiske forskningsbevilgningen. 

Spørsmålet om størrelsen på basisbevilgningene til fakultetene/enhetene slik den fremkommer i den nye modellen, er riktig sett i forhold til Universitetets prioriteringer vil bli tatt opp i forbindelse med selve budsjettfordelingen for 2003. Universitetsdirektøren tar i denne sammenheng sikte på å presentere for styret ulike nøkkeltall og analyser av den samlede bevilgningene til de ulike fakultetene/enhetene i forkant av budsjettfordelingen for 2003. Basisbevilgningens størrelse vil også kunne være tema i budsjettmøtene mellom fakultetsledelsen og universitetsledelsen til høsten.

Internhusleie

Samtidig som den nye interne budsjettfordelingsmodellen innføres i 2003, tas det sikte på å innføre et internhusleiesystem ved UiTø. Alle universitetene har fått pålegg fra departementet om å innføre et slikt system. Prinsippene for internhusleiesystemet ble allerede vedtatt i universitetsstyret i 1999 (Sak S174-99). Hensikten med internhusleie er å bedre ressursutnyttelsen ved at arealkostnadene synliggjøres og tas hensyn til i fakultetenes/enhetenes beslutninger og prioriteringer på samme måte som lønns- og driftsutgifter for øvrig.

I budsjettfordelingssammenheng innebærer innføring av et internhusleiesystem at den tildeling som tidligere har gått til Teknisk avdeling (bygningsmessig infrastruktur) nå skal fordeles og legges inn i basisbevilgningen til fakultetene/enhetene. Fakultetene/enhetene betaler deretter en månedlig leie til Teknisk avdeling for det arealet som disponeres. Videre medfører innføring av internhusleie at arealkostnadene i fremtiden må tas inn i  beregninger av kostnadseffektene ved aktivitetsendringer som f eks økning i studenttall, etablering av nye fag, oppretting av nye stillinger etc. Størrelsen på den uttellingen som gis per student (heltidsekvivalent) i den nye vekttallsmodellen  må ses i denne sammenheng. Det samme gjelder tilskuddet som gis per stipendiat- og postdoktorstilling (jf rekrutteringsstipendprogrammet).

Internhusleiesystemet er beskrevet i ovennevnte styresak og omtalt i andre sammenhenger. Vi går derfor ikke nærmere inn på detaljene her. Det vil dessuten bli fremlagt en egen sak for universitetsstyret tidlige i høstsemesteret om detaljene i internhusleiesystemet.

Intern fordeling ved fakultetene/enhetene

Forslaget til ny intern budsjettfordelingsmodell slik det er foreslått i dette notatet, legger opp til en betydelig økning i den resultatbaserte tildelingen i forhold til gjeldende interne modell. Dette som en tilpasning til det nye nasjonale finansieringssystemet. Skal den nye interne fordelingsmodellen reelt sett være et redskap i arbeidet med å nå de mål som kvalitetsreformen legger opp til, og å bidra til at Universitetet opprettholder eller øker størrelsen på resultatbevilgningen, må belønningssystemet  i den sentrale fordelingsmodellen også avspeiles i fakultetenes/enhetenes fordelingsmodeller. Dette fordi det er helt nødvendig at insentivene i modellen når helt ut til fagmiljøene der primærvirksomheten foregår. 

Til nå har det vært krav (fra departementet) om at doktorgrads- og hovedfagskandidatmidlene skal gå direkte til fagmiljøene. Videre var det forutsatt ved den interne fordelingen for 2002 at 60% av midlene tildelt på bakgrunn av studentutveksling, skulle gå direkte til fagmiljøene. 

Universitetsdirektøren går inn for at disse prinsippene for kanalisering av midler til fagmiljøene videreføres, men at størrelsen på den uttelling som fagmiljøene får per kandidat og utvekslingsstudent vurderes på nytt. Dette vil bli gjort i forbindelse med budsjettfordelingen for 2003. Videre vil det bli vurdert hvorvidt det skal stilles krav om at undervisningsenhetene fordeler en del av budsjettet basert på vekttallsproduksjon på samme måte som i den sentrale fordelingsmodellen, men med lavere satser per avlagte vekttall og eventuelt en mer finmasket kategorisering av fag.

Universitetsdirektøren vil også oppfordre fakulteter og institutter om å vurdere en fordeling av midler internt basert på publisering. Dette som en forberedelse til at et slikt fordelingskriterium blir innført nasjonalt. 

De sentrale føringer når det gjelder øremerking av midler til fakultetene/enhetene, må likevel ikke bli for sterke. Dette fordi det interne styringssystemet i hovedsak skal baserer seg på rammestyring og desentralisert beslutningsmyndighet. Dersom  fakultetene/enhetene skal ha ansvar for resultatene av egen virksomhet, må de også ha stor frihet i disponering av tildelte midler.

Vedlegg
Vedlagt følger tabeller som blant annet gir en oversikt av resultatindikatorene, hvilke endringer forslaget til ny intern fordelingsmodell gir i forhold til eksisterende interne modell samt konsekvenser av endringer i resultatindikatorene over tid. 

Vedlegg 1 

Viser forslaget til resultatindikatorer og priser/uttelling i den nye interne budsjettfordelingsmodellen.
Vedlegg 2

Viser fordelingen av bevilgningen for 2002 på de ulike komponentene i forslaget til ny intern budsjettfordelingsmodell under forutsetning om at samlet tildeling til fakultetene er lik den faktiske tildelingen dette året.

Vedlegg 3

Samme som vedlegg 2, men prosentvis fordeling.

Vedlegg 4

Viser den interne vekttallsmodellen som er blitt brukt ved budsjettfordelingen de senere årene. 

Vedlegg 5

Viser den faktiske fordelingen av bevilgningen i 2002 satt opp etter samme struktur som forslaget til ny intern fordelingsmodell.

Vedlegg 6

Viser tildeling/uttelling for NFR- stipendiater i forslaget til ny intern fordelingsmodell. Det forutsettes at stipendiatene disputerer etter normert tid. Både kandidatmidler, resultatmidler og lønns- og driftsmidler er medregnet. Sentralt dekningsbidrag på 3,5% er trukket ut. 

Vedlegg 7


Tabell 1

Viser vekttallsproduksjonen ved de ulike fakultetene fra 1997 til 2001. Det er her ikke tatt hensyn til at undervisningen på enkelte emner er delt mellom fakultetene/enhetene.

Tabell 2 

Viser den prosentvise endringen i vekttallsproduksjonen med 1997 som utgangsår basert på tallene i tabell 1.

Tabell 3

Viser hvordan fordelingen av vekttallsmidler hadde vært i perioden 1997-2001 dersom en legger tallene i tabell 1 til grunn og den vekttallsuttelling som foreslås i ny intern budsjettfordelingsmodell.

Tabell 4

Viser den prosentvise utviklingen i vekttallsmidler med 1997 som utgangsår og basert på tallene i tabell 3.

Vedlegg 8

Viser utviklingen i vekttallsproduksjon over tid for Universitetet fordelt på ulike typer studier.

	
	

	
	

	
	

	
	


� I den nasjonale modellen gis det imidlertid betydelig høyere uttelling for doktorgradskandidater. Dette er omtalt nærmere under avsnittet om forskningsbevilgningen


� I det nye nasjonale finansieringssystemet er det ikke lenger noen differensiering i uttelling på bakgrunn av kjønn, og det foreslås heller ingen slik differensiering i den interne fordelingsmodellen. 


� Dette gjeldet embetsstudier og andre fast organiserte studioer på 5 år eller mer (f eks jus, medisin, farmasi, siv.ing. fiskerkandidat).


� Professor II og førstemanuensis II regnes som 20% av en hel stilling og gis uttelling i tråd med dette.


� Stillinger over grunnbudsjettene ble tildelt under det tidligere stillingshjemmelsbaserte budsjettsystemet som i realiteten ble avskaffet i første del av 1990-tallet, men som formelt ble opphørte i 1998.

